സംസ്ഥാനത്ത് രണ്ട് ഡാമുകള് തുറന്നു പത്ത് ഡാമുകള്ക്ക് റെഡ് അലര്ട്ട് പത്തനംതിട്ട: പൂര്ണ സംഭരണശേഷിയിലേക്ക് എത്തിയതോടെ പത്തനംതിട്ടയിലെ രണ്ട് ഡാമുകള് തുറന്നു. കക്കി ആനത്തോട് ഡാമും ഷോളയാര് ഡാമുമാണ് തുറന്നത്. കക്കി ആനത്തോട് അണക്കെട്ടിന്റെ രണ്ട് ഷര്ട്ടറുകള് 10 മുതല് 15 സെന്റിമീറ്റര് വരെ ഉയര്ത്തിയിട്ടുണ്ട്. ഡാം തുറന്നതോടെ ആദ്യം പമ്ബ ത്രിവേണിയിലേക്കും പിന്നെ കണമല വഴി പെരുന്തേനരുവി വഴി കക്കട്ടാറിലും പിന്നെ പെരുന്നാട് കഴിഞ്ഞ വടശ്ശേരിക്കരയിലും അവിടെ നിന്നും അപ്പര് കുട്ടനാട്ടിലേക്കും ജലമെത്തും. ഒരു മണിയോടെ പമ്ബ ത്രിവേണിയില് ജലനിരപ്പുയരും.കക്കി ഡാം തുറന്ന പശ്ചാത്തലത്തില് ചെങ്ങന്നൂരില് ജാഗ്രതാനിര്ദേശമുണ്ട്. നദീതീരത്ത് താമസിക്കുന്നവര് സുരക്ഷിത സ്ഥലങ്ങളിലേക്ക് മാറണമെന്നാണ് ദുരന്ത നിവാരണ അതോറിറ്റിയുടെ മുന്നറിയിപ്പ്. പമ്ബാനദിയിലെ ജലനിരപ്പ് ജലസേചന വകുപ്പ് തുടര്ച്ചയായി വീക്ഷിക്കണമെന്നും അപകട സാധ്യതയുള്ളപക്ഷം ജില്ലാ അടിയന്തരഘട്ട കാര്യനിര്വഹണ കേന്ദ്രത്തില് അറിയിക്കണമെന്നും ജില്ലാ കലക്ടര് അറിയിച്ചിട്ടുണ്ട്. ഷോളയാര് ഡാമില് നിന്നുള്ള വെള്ളം വൈകിട്ട് നാലോടെ ചാലക്കുടിയിലേക്ക് എത്തും.ചാലക്കുടി പുഴയുടെ തീരത്തുള്ളവര് ജാഗ്രത പാലിക്കണമെന്ന് മുന്നറിയിപ്പ് നല്കിയിട്ടുണ്ട്. ജലനിരപ്പ് ഉയര്ന്ന പശ്ചാത്തലത്തില് സംസ്ഥാനത്തെ പത്ത് അണക്കെട്ടുകള്ക്ക് റെഡ് അലര്ട്ട് പുറപ്പെടുവിച്ചിട്ടുണ്ട്. ഇടുക്കി അണക്കെട്ടിലെ ജലനിരപ്പ് 2396.04 അടിയിലെത്തി. ഇത് സംഭരണശേഷിയുടെ 91.92 ശതമാനം ആണ്. 2397.86 അടിയായാല് റെഡ് അലര്ട്ട് പ്രഖ്യാപിക്കും. എന്നാല് നിലവില് നീരൊഴുക്ക് കുറഞ്ഞെന്നും അണക്കെട്ട് തുറക്കേണ്ട സാഹചര്യമില്ലെന്നുമാണ് ലഭിക്കുന്ന വിവരം. അണക്കെട്ടുകള് തുറന്നെങ്കിലും ആശങ്കപ്പെടേണ്ടെന്ന് റവന്യൂ മന്ത്രി കെ രാജന് അറിയിച്ചു. ആവശ്യമെങ്കില് എയര് ലിഫ്ടിംഗ് സൗകര്യം ഏര്പ്പെടുത്തിയിട്ടുണ്ടെന്നും 2018 ലെ പ്രളയകാലത്ത് തുറന്നു വിട്ടതിന്്റെ പത്തിലൊരു ശതമാനം വെള്ളം മാത്രമാണ് ഇപ്പോള് ഡാമില് നിന്നും പുറത്തു വിടുന്നതെന്ന് അദ്ദേഹം വ്യക്തമാക്കി. റവന്യൂ വകുപ്പും തദ്ദേശസ്വയംഭരണ വകുപ്പും ആരോഗ്യവകുപ്പും പൊലീസും ദുരന്തനിവരാണ സേനയും ജാഗ്രത പാലിക്കുന്നുണ്ട്. കക്കി ഡാം തുറന്ന സാഹചര്യത്തില് ശബരിമലയിലേക്ക് തീര്ത്ഥാടകരെ പ്രവേശിപ്പിക്കുന്നത് ഉചിതമാകില്ലെന്നും കെ.രാജന് പറഞ്ഞു. തുലാമാസ പൂജകള്ക്ക് ഭക്തര്ക്ക് പ്രവേശനം ഇല്ല. മഴക്കെടുതിയും ഡാമുകള് തുറക്കുന്നതും ചര്ച്ചചെയ്യാന് മുഖ്യമന്ത്രി യോഗം വിളിച്ചിട്ടുണ്ട്. ചീഫ് സെക്രട്ടറിയും മന്ത്രിമാരും ദുരന്തനിവാരണ അതോറിറ്റി അംഗങ്ങളും പങ്കെടുക്കും.അതേസമയ, സംസ്ഥാനത്ത് മഴയ്ക്ക് ശമിച്ചു. മഴക്കെടുതിയില് മരിച്ചവരുടെ എണ്ണം 27 ആയി. കാണാതായവര്ക്കുവേണ്ടി തെരച്ചില് തുടരുകയാണ്.